Kegyelem nektek és békesség Istentől a mi Atyánktól és az Úr Jézus Krisztustól!

Jel 20, 11-15
*És láttam egy nagy fehér trónt és a rajta ülőt: színe elől elfutott a föld és az ég, és nem maradt számukra hely. És láttam, hogy a halottak, nagyok és kicsinyek a trón előtt állnak, és könyvek nyittattak ki. Egy másik könyv is kinyittatott, az élet könyve, és a halottak a könyvekben írottak alapján ítéltettek meg cselekedeteik szerint. A tenger kiadta a benne levő halottakat, a Halál és a Pokol is kiadták a náluk levő halottakat, és megítéltetett mindenki a maga cselekedetei szerint. És a Halál és a Pokol belevettetett a tűz tavába. Ez a második halál, a tűz tava. Ha valaki nem volt beírva az élet könyvébe, az a tűz tavába vettetett.*

Isten ítéletére tekintő Gyülekezet!

Gyermekeknél még meglehetősen sokszor megfigyelhető, ahogyan megpróbálnak elbújni, elrejtőzni, vagy elszökni a szülő büntetése, szidása, ítélete elől. Elhiszik, hogy ha elbújnak a párna, a plüssállat, vagy egy fa mögé, akkor nem éri utol őket a szégyen, vagy a tetteik egyéb következménye. Emlékszem, amikor egy csínytevés után, nagyszüleim elől a kamrában lévő hűtő mögé bújtam el és legalább fél óráig nem is bújtam elő, hiába kerestek és szólongattak. Lehet nem jelent meglepetést, de ezzel se oldottam meg a helyzetet, sőt, utána már emiatt is jól megszidtak.
Azt hinnénk, hogy ebből a viselkedésből kinővünk a felnőtt korra, de valójában nem.
Hányszor fordult velünk elő, hogy őszinte megbánás, bűnbánat helyett inkább mentségek és bűnbakok mögé bújtunk? Hányszor mondjuk ki: nem tehetek róla; nem volt rá időm, fáradt voltam, túl sokat vállaltam, elfelejtettem, feltartóztattak, vagy egyszerűen visszatámadva csak; te is figyelmeztethettél volna, te is segíthettél volna és így tovább. Számtalan jobbnál jobb takaródzásunk, menekülésünk és elrejtőzésünk akad a felelősség vállalás, a bűnvallás elől.
„*És láttam egy nagy fehér trónt és a rajta ülőt: színe elől elfutott a föld és az ég”*Ma az egyházi év utolsó vasárnapjainak sorát megnyitó, ítélet vasárnapja van. Alapigénk pedig szépen mutat rá, hogy az örökké való hatalom, a Szenttel való találkozás elől akar elfutni, elmenekülni a világ. Nem akarnak, nem mernek találkozni sem végességükkel, sem pedig a Mindenható úrral. Félünk, szégyenkezünk és inkább elrejtőznénk egy bokorban, vagy éppen a hűtő mögötti sötét zugban, csak ne kelljen szembenéznünk az ítélettel, a sokszorosan megbántott Úrral, a bűneinkkel, pont úgy, ahogyan egy kisgyermek, vagy ahogyan az első emberpár tette.
Igeszakaszunk ma éppen erre a félelmekkel és szégyennel terhelt pillanatra irányítja a figyelmünket, mikor nincs több menekülés és bujkálás, mikor mindenkinek számot kell adnia önmagáról. Mikor oda kell állnia kicsinek és nagynak, élőnek és már rég elhunytnak az Isten trónja elé és meg kell hallania az Úr ítéletét. Ez a görög kifejezés – *krino –* melyet az ítélet hirdetéssel fejezünk ki, eredeti jelentése szerint *elválasztani, megkülönböztetni* jelentésű. Az ítélet számunkra valami büntetést jelent első sorban, pedig alapvetően az ítélet lehet pozitív is. A bíró a focipályán dönthet úgy is, hogy nem történt szabálytalanság, a tárgyaláson a felmentés is lehet ítélet. Nem meglepő azonban, hogy a bűntudatával küzdő ember számára sokkal inkább fenyegetőleg hat ez a kifejezés, de Isten ítélete nem a kárhozatot kell, hogy jelentse számunkra. Az ítélet az elválasztását, a különválasztását jelenti jónak és rossznak. Luther Márton szavait idézném fel, aki meglehetősen találóan beszél erről a különválasztásról:
*„Mert ahogyan egy főzőüstben a tűz kivonja és kiválasztja az anyagból azt, ami a legjobb, vagyis a spirituszt, a szeszt, a lelket, az életet, a nedvet és az erőt, és mindezt a magasba áramoltatja, úgyhogy az ottmarad és ottragad a felső burában, majd onnét különválasztva lecsorog. Ugyanezt láthatjuk gyógyfüvek lepárlásakor, vagy ha bármi erre alkalmasat desztillálnak: olyankor az illó olaj felszáll, és a legjobb rész mindig odafönt lebeg. A tisztátlan anyagok pedig, valamint a seprő ottmaradnak az üst alján, mint valami dögtetem vagy semmirevaló dolog. … Hasonlóképpen cselekszik majd Isten ítéletnapkor a végítélet által; ezzel majd, mint valami tűzzel, szétválasztja, elkülöníti és elhatárolja az igazakat az istentelenektől. A keresztények és igazak felszállnak az égbe, és ott örökké élnek majd; az istentelenek és kárhozottak pedig cefremaradék és kifőtt törköly gyanánt maradnak a pokolban, és ott maradnak örökké kárhozottakként a halálban.”*
Az Istennél, vagy az Isten nélkül. Örömben és békességben, vagy fájdalomban és kínlódva. Nincs köztes út, vagy jobbra, vagy balra. Ez az életünk folyamán sem kellene, hogy bonyolult legyen. Vagy az Istennel akarok lenni most és az örök életben, vagy nélküle.
Igen, ítélet alatt állunk, a végleges szétválasztás felé haladunk. Az Isten felé húzódsz, vagy mész amerre éppen csábítanak és majd lesz, ami lesz?
Ítélet lesz, mindenki felett. De milyen?
Az Úr büntetése következik? Jogosan félünk, hiszen magunkra nézünk, látjuk a visszáságainkat, hamisságainkat, a bűnösségünket és így nem is számíthatunk másra, mint büntetésre.
Komolyan kell, hogy vegyük az ítéletet, mert ez nem csak egy frázis, szófordulat, vagy teológiai kifejezés, ami mellé oda lehet biggyeszteni a kegyelmet! Az ítélet, a bűn, az, hogy ítéletre méltó bűnös ember vagyok, ez őszinte felismerésünk kell, hogy legyen, akár a törvényre nézve, akár Krisztus keresztjére tekintve.
De ilyen egyszerű lenne az egész? Megállapítjuk a tényt, hogy bűnösök vagyunk, majd vállat vonunk és folytatjuk az életünket, hangoztatva, hogy a mi mennyei Atyánk majd úgy is megbocsát?
Gyermekkoromban Óbudán a Duna partjához közel laktunk. Egy késő őszi napról, van egy gyermekkori videófelvételünk a húgommal, akivel a víz szélén állva ágakkal pacsálunk és fröcskölünk a hideg vízben. Édesapám kérdése hallatszik a kamera mögül, hogy mit csinálunk, mire azt feleljük, hogy Anyukánk megmondta, hogy ne pacsáljunk – kis szünet – de mi pacsálunk. És folytatjuk vígan a tudottan tiltott dolgot.
Nem nagy bűn. Egy kis vétség, egy kis kihágás belefér. Így vonogatjuk mi is vállunkat a bűneink felett. De vajon akkor is ilyen könnyedén, ilyen cinkos mosollyal tudjuk majd kimondani ezt, mikor az Úr előtt kell megállnunk? Előtte, az Ő trónja előtt állva is azt fogod mondani, hogy semmiség volt, hogy szükséges rossz volt, hogy apró-cseprő butaság volt csak a másik megbántása, semmibevétele, a Mindenható megbántása és semmibevétele?
Ha most, itt, a bűneidre gondolsz, akkor csak hümmögve vállat vonsz, vagy valóban összetörnek és igaz kétségbeesett Krisztusba kapaszkodás lesz úrrá rajtad?

Ítélet. *„Egy másik könyv is kinyittatott, az élet könyve, és a halottak a könyvekben írottak alapján ítéltettek meg cselekedeteik szerint. A tenger kiadta a benne levő halottakat, a Halál és a Pokol is kiadták a náluk levő halottakat, és megítéltetett mindenki a maga cselekedetei szerint. És a Halál és a Pokol belevettetett a tűz tavába. Ez a második halál, a tűz tava.”*Ez nem csak egy fenyegető álomkép a Jelenések könyvéből. Ez a világ jelen levő és beteljesedő valósága.
Igen, tele van képekkel és kifejezésekkel, melyeket még nem értünk pontosan, amiket fejtegethetünk egyesével, de a teljességükben nézve, vagy az eddig megtapasztalat értelmükre tekintve sokkal egyszerűbben is megérthetőek. A tűz képe. A tüzes tó, amely szintén nem véletlenül kap erős hangsúlyt. Ez a tűz a mennyből származik, az ítéletet jeleníti meg. A zsidóságban és kereszténységben is jól ismert kép a mindent elemésztő tűz, mint a pusztítás fékezhetetlen akarata. Ma is jól tudjuk, hogy a falu életében milyen tűzvészek volt, hogy mennyi biztosnak vélt földi pont lett hamuvá. Templom, otthonok, jól ismert helyek. Ha pedig a biblikus alapoknál maradunk, akkor pedig nem feledkezhetünk meg mi sem Sodomáról és Gomoráról, ahol az Úr tüzes ítélete kellett, hogy fényt hozzon a sötétségbe és elválassza a rosszat a jótól. Nem egyszerűen büntetésként, hanem olthatatlan mentő szeretetként. Mert, ahogyan a kereszt és a sírba tétel nem az Atya akaratának a vége volt, úgy számunkra sem a véget kell, hogy jelentse az ítélet, az elválasztás. Megszólal az igeszakaszunkban is, hogy kinyílik az *„élet könyve”* is, ez pedig nem kegyetlen, pusztító akaratról tanúskodik!

Sokszor lehet hallani: „csak egy biztos van: a halál”. Biztosnak mondjuk, pedig alapvetően igen sok bizonytalanságunk van vele kapcsolatban: *mikor, hogyan, hol*. Arról már nem is beszélve, hogy mennyi kérdésünk és félelmünk csoportosul köré, ha a saját, vagy szeretteink életére gondolunk. Természetesen a mondat alapvetően a bekövetkezés tényére utal, de keresztényként sokkal inkább azt mondanám, hogy az egyetlen, ami valóban bizonyos, az az Ítélet.
Nincs olyan ember, aki ne lenne ítélet alatt: se keresztény, se zsidó, se mohamedán, se ateista, se nyugati, se keleti, se jobboldali, se baloldali. Mindenki Isten ítélete alatt áll és mivel a tetteivel senki se válthatja meg magát, így mindenki a Megváltó Úr irgalmára, az Ő kegyelmére szorul. Ez az, ami egyedül biztos. Ahogyan a Rómaiakhoz írott levélben is olvassuk: *„Hiszen mindnyájan oda fogunk állni Isten ítélőszéke elé.”*.
Ítélet. De Isten el is ítél? Ez az Ő akarata?
Jézus Krisztusban erre egy elég egyértelmű nem fogalmazódott meg az emberért, a mi számunkra, nem pedig ellenünk. Az ítélet biztos, de a kárhozat egyáltalán nem egyenes következménye, még ha mi magunk is azt látnánk igazságosnak és várhatnak az Úr válaszaként.
A kárhozat nem sorsszerű, vagy előre elrendelt. Isten nem kiformálja a sorsunkat, nem előre megírja a forgatókönyvet, hogy mi is fog történni velünk. Hamis felelősséghárítás csupán, mikor azt mondjuk, hogy „Nekem ez volt megírva.”. Ha így lenne, akkor jogtalan lenne a számonkérés, maga az Ítélet, hiszen akkor csak bábokként mozognánk az Úr akarata szerint. Igen, vannak fájdalmaink, nehézségeink, hihetetlenül mély pontjai az emberi életnek, de ezek nem az Úr támadásai ellened! Nem Isten az, aki erőszakot provokál a világban, nem Ő gerjeszti a haragot, nem Ő ülteti el bennünk az irigységet és az önző szeretetlenséget. A mi mennyei Atyánk éppen ezek ellenkezőit plántálja belénk.
De más bűnbakot se keresgéljünk! Ne mondjuk, hogy „ha nem Ő, akkor biztosan a Sátán”. Az Ítéletkor nem lesz lehetőséged az újjal mutogatásra, hebegő-habogó mentegetőzésre. Te fogsz ott állni az Isten trónja előtt, senki és semmi más mögé nem bújhatsz el.
Ítélet vasárnapján érted szólal meg az ige. Érted, hogy ne távolítsd el magadtól, hogy tudd, hogy van más út, mint a kárhozat. Hogy ne azt kérdezd, hogy mikor, hogy pontosan hogyan, hanem úgy készülj, hogy most, vagy a következő pillanatban is kinyílhatnak azok a könyvek. Te viszont ne a végre, ne a pusztulásra, ne az elítélésedre készülj, hanem Krisztus fogadására, a vele való találkozásra. Bűnbánattal, de az üres kereszt kegyelmének őszinte reménységével, nem kell rettegned, nem kell menekülnöd, nem kell elbújnod, ha meghallod az oltári előtti igében említett angyali harsonaszókat, hanem bizalommal és örömmel térdet hajthatsz és kiálthatod: Itt az én Uram, hozzád tartozom Krisztus!